Ципрас подава оставка : Chronicle.bg
20 август, 2015	19:22	 | от	chronicle.bg | Живот
Гръцкият премиер Алексис Ципрас подаде оставка, съобщава Reuters, като се позовава на информация на държавната гръцка телевизия ЕРТ. По-рано днес в гръцката преса се появи информация за това, че Ципрас ще се оттегли, но не беше официално потвърдено.
Гръцкият премиер направи телевизионно обръщение към своите сънародници, в което обяви, че мандатът на правителството е изчерпан и гърците трябва отново да отидат до урните, след като е договорена третата спасителна програма с кредиторите. Очаква се опозицията да откаже мандата за съставяне на правителство, както предстои по конституция.
На 20 септември гърците ще гласуват за ново правителство, след като радикалната левица удържа властта 7 месеца.
Само ден след като получи одобрението на страните от Еврозоната за нова финансова програма за 86 млрд. евро, Алексис Ципрас има готовност за две опции: или да поиска вот на доверие, или да подаде оставка и да насрочи парламентарни избори за 20 септември.
Ципрас загуби парламентарното си мнозинство след бунта на близо 1/3 от депутатите на СИРИЗА, които бяха несъгласни със споразумението за третия финансов пакет.
„Политическото поле трябва да се разчисти. Ние трябва да сме наясно дали правителството има или няма мнозинство“, коментира един от най-близките сътрудници на Ципрас, министърът на енергетиката Панос Скурлетис пред ЕРТ.
СИРИЗА дойде на власт след предсрочните избори в края на януари с малко над 36% от гласовете на гръцките избиратели. Лявата формация, водена от Алексис Ципрас, успя да формира коалиционно правителство с помощта на националистическата формация „Независимите гърци“.